《大江东去 明琼山邱琼台先生浚遗像》
清代·陈步墀

琼台名字，其文章经济，妇孺皆识。事业早承贤母训，移孝作忠王国。

位备三孤，峰连五老，福更能消得。曲江同溯，岭南人物生色。

堪叹异代萧条，遗容尚在，保守谁家力。磁碗玉簪牙笏好，手泽依然无失。

礼乐云亡，衣冠成古，不道如今日。西山真学，后来留此矜式。